Pɛl 21
1
Kä lɔc kua̱r ce̱tdɛ kɛ lo̱o̱l pi̱i̱ni
kä Kuoth Nhial.
La ri̱tdɛ jɛ ce̱tnikɛ min go̱o̱rɛ.
2
Kä lät ran diaal guicɛ
kɛ ɛn ɣöö gɔwkɛ,
duundɛ ɣöö lɔc ɣɔ̱a̱nkɛ jɛ
ɛ Kuoth Nhial.
3
La̱t cuŋni kɛnɛ thuɔ̱ɔ̱k
gɔw ni kɛn
kä Kuoth Nhial
kä tho̱p mucä.
4
Kä ram mi tëë kɛ kac
kä liak rɔ,
lätdɛ ni dueer ɛn raam ɛmɔ.
5
Cär raam mi tekɛ päl lɔaac piny
no̱o̱ŋɛ ti ŋuan,
kä ram mi pɛ̈th cärä
no̱o̱ŋɛ ni can.
6
Ria̱ŋ mi jëkɛ kɛ kac /cɛ jäny,
naŋɛ ni raan li̱th.
7
Kä gak ji̱ dueeri bɛ kɛ bath,
kɛ ɣöö lökɛ la̱t thukä.
8
Duɔ̱ɔ̱p gua̱n dueeri ɛ gɔ̱l gɔ̱l,
kä ciɛŋ raam mi muɔ̱l muɔ̱l
kɛ cuŋ.
9
Gɔaa ni ɣöö deri cieŋ gekä duëël,
kä ɣöö bi ciaŋ mat yɛnɛ
ciek mi puɔ̱ny gak.
10
Kä lɔc gua̱n dui̱rä go̱o̱rɛ
ni jiäk,
thilɛ gɔɔy mi jek gua̱n
thieekädɛ jɛ kä jɛ.
11
Mi ca ram mi dhɔ̱ŋ dhɔ̱ŋ duäc,
la dɔ̱a̱r ŋɔak a ŋäc.
kä mi ca ram pɛl luek,
la ŋäcdɛ rɔ a reep.
12
La ram mi pɛl dhɔr ram
mi lät jiäk a guic.
Kä la däkɛ dhɔr raam
in lät jiäk.
13
Kä mi lo̱k raan ɣöö liŋɛ
lul raam mi can,
amäni jɛn bä, bɛ wiee
kä thilɛ ram mi bi jɛ luäk.
14
Muc gekä duänyɛ gak piny,
kä kök yienyɛ gak mi di̱i̱t.
15
Thuɔ̱k ɛ gɔɔy kä ji̱ cuŋni,
kä ɛ riɛk kä la̱a̱t jiäkni.
16
Kä ram yi̱c kɛ duɔ̱ɔ̱p pɛlä,
bɛ wä lɔ̱ɔ̱ŋ ni wi̱c jɔɔkni.
17
Kä ram nhɔk ni jäl bɛ la can,
kä ram nhɔk ni kɔaŋ kɛnɛ
liɛɛth /cɛ bi met ria̱ŋ.
18
Nɛy tin ji̱ dueeri
kɛ luëël ji̱ cuŋni,
kä nɛy tin thil ŋa̱th
kɛ luëël ji̱ ŋäthä.
19
Gɔaa ni ciaŋ däärdɔaar,
kä ɣöö bi cieŋ yɛnɛ ciek
mi gua̱n gaak mi te nyi̱r.
20
Ram mi pɛl la tɔ̱ɔ̱wɛ mi̱th,
kä cam ram mi dɔ̱a̱r ni nyinkɛ.
21
Kä ram mi guur ni gɔy kɛnɛ cuŋ,
bɛ tëk kɛnɛ luth jek.
22
La ram mi pɛl wec nɛɛni
ti buɔ̱m buɔ̱ɔ̱m a mak,
kä la däkɛ ti̱ec tin bum
tin ŋa̱thkɛ.
23
Kä ram mi tiit ruacdɛ,
tiitdɛ ni rɔ rɛy rikni.
24
Kä cɔalkɛ ram mi gua̱n kacä
kɛnɛ liak i̱,
“Dho̱o̱t nath.” Ɛn ram in
lät ŋɔak kacä.
25
Kä cär raam mi duaal na̱kɛ jɛ,
kɛ ɣöö lo̱kɛ la̱t.
26
Kä la but gua̱n dueeri kɛ go̱r
kɛ gua̱th mi bɛ duɔ̱ɔ̱r
jek thi̱n,
kä ku gua̱n cuŋni la muc
a /cɛ tetdɛ coŋ.
27
Kä muc raam mi lät jiäk ɛ duer.
Derɛ kulɛ te i̱di
mi no̱o̱ŋɛ jɛ kɛ duɔ̱ɔ̱p
mi duer.
28
Kä neen mi lat ni kac
bɛ li̱w,
kä ram mi liŋ ruacdɛ
bɛ da̱k amäni cäŋ kɛl.
29
Gua̱n dui̱rä la juanɛ ni nhiamdɛ,
kä gua̱n cuŋni caarɛ duɔ̱pkɛ.
30
Kä thilɛ pɛl kɛnɛ tiit
lɔaac kɛ ca̱r,
mi dee gɔaa ni jɛn
kä Kuoth Nhial.
31
La rialkɛ jio̱k tuɔ̱ruɔ̱k ikä
kɛ ko̱r,
kä juc ŋunɛ Kuoth Nhial.
